Trump aangeklaDonald Trump (Foto: AFP) Oudpres. Donald Trump is Donderdag strafregtelik aangekla oor ŉ swygbetaling wat na bewering weke voor die Amerikaanse verkiesing in 2016 aan ŉ pornoster gemaak is. Trump is nou amptelik die eerste voormalige Amerikaanse president wat deur strafregtelike aanklagte in die gesig gestaar word. ŉ Voorlopige jurie, wat sedert Januarie vergader, het gestem om Trump aan te kla nadat getuienis hieroor aangehoor is. Onder diegene wat getuig het, was Trump se gewese persoonlike prokureur Michael Cohen. Cohen het erken dat hy ŉ betaling van $130 000 (sowat R2,3 miljoen) aan die 44-jarige pornoster Stormy Daniels gereël het om te verseker dat sy nie besonderhede oor haar beweerde verhouding met Trump in 2006 verklap nie. Cohen het reeds in 2018 op die aanklagte teen hom skuldig gepleit en is drie jaar tronkstraf opgelê vir sy rol in die beweerde swygbetaling. Trump is genooi om self voor die jurie te getuig, maar het geweier. Hy ontken die verhouding tussen hom en Daniels, wie se regte naam Stephanie Clifford is. Volgens Susan Necheles, Trump se regsverteenwoordiger, sal die 76-jarige oudpresident na verwagting Dinsdag aangekla word. Staatsaanklaer Alvin Bragg se kantoor het bevestig dat hy Trump se regspan Donderdag gekontak het om te koördineer hoe en waar Trump sal aanmeld. Die aanklagte teen hom sal dan bekend gemaak word. Trump sal na verwagting ook op die aanklagte teen hom kan pleit, waarna ŉ regter sal besluit of hy in hegtenis geneem of op borgtog vrygelaat word. Sou Trump nie aanmeld nie, sal die owerhede in New York die uitleweringsproses uit die Amerikaanse deelstaat Florida moet begin. Ron DeSantis, goewerneur van Florida, het dit reeds duidelik gemaak dat die deelstaat nie die owerhede met só ŉ uitleweringsproses gaan help nie. Sodra Trump aangekla is en gepleit het, sal verskeie hofsittings plaasvind om ŉ verhoordatum te bepaal en ŉ getuielys op te stel. Dit is moontlik dat Trump in ruil vir ŉ ligter vonnis ŉ pleitooreenkoms met die staat kan aangaan, maar regskenners meen dit is onwaarskynlik, hoofsaaklik omdat Trump volhou hy is onskuldig. Aanklagte ‘ontnugterend’ Trump het die gebeure as “politieke vervolging en verkiesingsinmenging” bestempel, terwyl Kevin McCarthy, die top‑Republikein in die Huis van Verteenwoordigers, meen die verwikkelinge het die land “onherstelbare skade berokken”. Trump se voormalige adjunkpresident en moontlike teenstander in die 2024-verkiesing, Mike Pence, het dit ŉ “vergryp” genoem wat “die VSA net verder sal verdeel”. Die demokraat Adam Schiff, wat ook die hoofaanklaer in Trump se eerste vervolging in 2019 was, het die klagte as “ontnugterend” en ŉ “ongekende verwikkeling” bestempel. “Die aankla en moontlike inhegtenisneming van ŉ voormalige president is ŉ unieke verskynsel deur die hele Amerikaanse geskiedenis,” het hy gesê. “Só ook is die onwettige optrede waarvan Trump aangekla word.” Presidensiepogings gaan voort Trump sal na verwagting steeds sy veldtog om weer volgende jaar president te word, voortsit. Daar is niks in die Amerikaanse grondwet wat iemand verhoed om vir president te staan terwyl hy teregstaan op strafregtelike aanklagte nie. Selfs ŉ skuldigbevinding verhoed dit nie. Iemand wat hom skuldig maak aan “opstand of rebellie” word wel verbied om ŉ verkose amp te beklee. Die Huis van Verteenwoordigers het Trump destyds aangekla vir “aanhitsing tot opstand” in Januarie 2021 toe sy ondersteuners op die kongresgebou toegesak het. Die senaat het hom later vrygespreek. ŉ Spesiale advokaat ondersoek tans Trump se rol in die aanval op die kongresgebou en dit kan tot verdere aanklagte teen hom lei.